Šufliarsky, Peter, prvý námestník generálneho prokurátora SR (2018-06-15):
Ďakujem veľmi pekne, pán predseda; predsedajúci tejto schôdzi a zároveň pán podpredseda Národnej rady. Vážené panie poslankyne, vážení páni poslanci, dovoľte mi, aby som na úvod ospravedlnil pána generálneho prokurátora z dnešného vystúpenia. Je práceneschopný, podrobil sa operačnému zákroku, z tohto dôvodu nie je možné, aby sa zúčastnil pri prednese správy o činnosti prokuratúry za rok 2017. Jeho neúčasť na dnešnom zasadnutí pléna Národnej rady bola ospravedlnená včera osobným listom pána generálneho prokurátora adresovaného pánovi predsedovi Národnej rady. Zároveň som bol pánom generálnym prokurátorom podľa zákona o prokuratúre poverený, aby som predniesol túto správu. Správa o činnosti prokuratúry Slovenskej republiky za rok 2017 bola podaná na základe § 2 ods. 2 písm. k) rokovacieho poriadku, teda zákona Národnej rady Slovenskej republiky č. 350/1996 Z. z. a § 13 ods. 1 zákona o prokuratúre. Správa má sedem častí. Prvá časť: Plnenie úloh prokuratúry v roku 2017. Generálna prokuratúra a prokuratúra plnila v roku 2017 17 úloh, ktoré jej odporučila vláda Slovenskej republiky. Z tých najzákladnejších a najvýznamnejších, na ktorých sme participovali ako spolugestor, by som vyzdvihol akčný plán pre integráciu Rómov do roku 2020 v oblasti vzdelávania, zamestnávania, zdravia, bývania a finančného začlenenia, akčný plán Iniciatívy pre otvorené vládnutie v Slovenskej republike na roky 2017 až 2019, Národný akčný plán pre deti na roky 2013 až 2017, správa k štvrtej periodickej správe Slovenskej republiky k Medzinárodnému paktu o občianskych a politických právach, Národná stratégia na ochranu detí pred násilím, správa k šiestej periodickej správe Slovenskej republiky k Dohovoru o odstránení všetkých foriem diskriminácie žien. Participovali sme na návrhu na zvýšenie počtu prokurátorov Úradu Špeciálnej prokuratúry o päť prokurátorov a dvoch štátnych zamestnancov a dvoch zamestnancov vo verejnej správe a takisto sme sa podieľali na pripomienkovaní plánu legislatívnych úloh vlády Slovenskej republiky na rok 2018. V tejto časti by som ešte vám poskytol aktuálny stav, personálny stav v rezorte prokuratúry. Tak do konca roku 2017 bol plánovaný počet prokurátorov 1 063, reálne vykonávalo funkciu 880 prokurátorov. Z toho výkon funkcie uskutočňovalo 820 prokurátorov, 74 bolo právnych čakateľov prokuratúry. V roku 2017 bolo 28 po úspešnom absolvovaní justičnej skúšky vymenovaných za prokurátorov. V roku 2017 sa uskutočnilo aj výberové konanie na funkciu právnych čakateľov, kde boli vymenovaní 37 osôb do funkcie právneho čakateľa prokuratúry a zanikol služobný pomer 17 prokurátorom. K dnešnému dňu je aktuálny stav prokuratúry z hľadiska personálneho 937 prokurátorov, z toho 72 je neobsadených. Z týchto 72 je 33 prokurátorov a 39 právnych čakateľov, ktorí vykonávajú funkciu ešte pred zložením justičnej skúšky, 50 prokurátorov je na materskej, resp. rodičovskej dovolenke, dvaja sú pridelení k orgánu Európskej únie, dvaja v Justičnej akadémii, dvaja prokurátori majú prerušený výkon funkcie a traja majú dočasne pozastavený výkon funkcie prokurátora. Už len pre zaujímavosť, na Generálnej prokuratúre pracuje 109 prokurátorov, z toho na trestnom odbore 24 a na netrestnom odbore 19. Na prokuratúre pracuje 732 štátnych zamestnancov, to je plánovaný počet, reálny stav je 717. Zamestnancov vo verejnej službe je reálny stav 186, plánovaný 188. Z hľadiska ekonomického zabezpečenia činnosti prokuratúry v minulom roku prokuratúra disponovala rozpočtovými prostriedkami v sume 95 273 918 eur. Táto suma bola navýšená na základe opatrení ministra financií Slovenskej republiky o sumu 2 392 919 eur. V druhej časti by som vás chcel oboznámiť so stavom zákonnosti v trestnej oblasti. Aj v roku 2017 Generálna prokuratúra alebo prokuratúra plnila priority generálneho prokurátora, ktoré boli zamerané najmä na rýchlosť a zákonnosť prípravného konania, na objasňovanie a dokazovanie trestných činov daňových, hospodárskych, majetkového charakteru, počítačovej kriminality a predovšetkým domáceho násilia. V roku 2017 napadlo na prokuratúru nových 69 773 vecí, to myslím nových. To boli veci, v ktorých bolo začaté trestné stíhanie a 66 913 vecí, z ktorých časť možno považovať za trestné oznámenia alebo neurčité podania, alebo rôzne mimorezortné informácie, alebo pramene informácií na účely ďalšieho trestného konania. Čiže celkovo napadlo na prokuratúru 136 686 vecí. Tento nápad je v porovnaní s predchádzajúcimi rokmi nižší, je to každoročný trend. Na druhej strane musíme povedať, že vzrástol počet trestne stíhaných cudzincov a počet osôb, samozrejme, ktoré sa dopúšťajú aj inej trestnej činnosti, ktorú budem bližšie špecifikovať. Z hľadiska skladby kriminality začnem kriminalitou mladistvých. V roku 2017 bolo trestne stíhané, bolo trestne stíhaných mladistvých, proti ktorým bolo skončené trestné stíhanie, 1 980, t. j. 5 % z celkového počtu páchateľov, proti ktorým bolo trestné stíhanie skončené v prípravnom konaní, a to je 37 707 osôb. Z týchto 1 980 sme obžalovali 1 341 a odsúdených bolo 972 osôb, to znamená, v porovnaní s predchádzajúcim rokom je to o 15 % menej. Vo vzťahu k mladistvým prokurátori najčastejšie ako spôsob skončenia prípravného konania využívajú tzv. odklony, a to prevažne inštitút dohody o vine a treste, ktorý bol využitý v 34 % trestných veciach. Mladiství sa najviac dopúšťali trestných činov majetkového a násilného charakteru. Z tých násilných najmä trestného činu výtržníctva, avšak musíme zdôrazniť, že dopúšťali sa aj sexuálneho zneužívania, teda sexuálnej trestnej činnosti. Tento trend z počtu stíhaných mladistvých sa zvyšuje najmä v regiónoch Košíc a Prešova. Osobitnú kategóriu týchto osôb, medzi túto kategóriu zaraďujeme osoby, ktoré nie sú trestne zodpovedné, teda majú menej ako 14 rokov, ale aj tieto osoby sa môžu dopustiť závažnej trestnej činnosti. V prípade, že osoba sa dopustí závažnej trestnej činnosti, za ktorú trestný zákon dovolí uložiť výnimočný trest odňatia slobody a dovŕšila 12. rok veku, ale je mladšia ako 14 rokov, v takomto prípade prokurátori obligatórne navrhujú uloženie ochrannej výchovy, kde súd v civilnom konaní nemá inú zákonnú možnosť len takúto, takýto inštitút ochranného opatrenia využiť. Samozrejme, prokurátori aj fakultatívne navrhujú ochranné liečenie v tých prípadoch, ak ide o páchateľa, ktorý spáchal čin inak trestný, to znamená, je to osoba mladšia ako 14 rokov a jej výchova nie je riadne zabezpečená. Čo sa týka počtu najčastejšie spáchaných trestných činov v oblasti domáceho násilia, keď iste viete, že domáce násilie ako fenomén nie je upravené definíciou v Trestnom zákone, za domáce násilie v podmienkach prokuratúry považujeme najmä trestný čin týrania blízkej osoby a zverenej osoby, kde v roku 2017 bolo trestne stíhaných 245 osôb, čo je v podstate v porovnaní s predchádzajúcim obdobím nárast o 30 percent. Ak by sme porovnávali obdobia od roku 2014 až do roku 2017, teda ako sa táto téma alebo druh kriminality stal prioritou pána generálneho prokurátora, tak došlo k nárastu obvinených osôb až o 81 percent. Nárast bol zaznamenaný na všetkých krajských a okresných prokuratúrach, najviac v obvode Krajskej prokuratúry v Banskej Bystrici – až o 103 percent. Tohto trestného činu sa najčastejšie dopúšťajú muži v produktívnom veku s priemernou, resp. nižšou vzdelanostnou úrovňou. Až tretina trestných činov domáceho násilia bola spáchaná pod vplyvom alkoholu, prípadne inej návykovej látky. Obeťami týchto trestných činov sú najmä partnerky, bývalé partnerky páchateľov, deti, rodičia, resp. súrodenci. V súvislosti s bojom proti tomuto druhu kriminality bola zriadená linka pre týrané osoby. Táto linka mala dve podoby, a to možnosť telefonického kontaktu, resp. elektronickými prostriedkami. Linka bola zriadená 16. marca 2015 a až do konca októbra 2015 pôsobila a bola zriadená výlučne na Generálnej prokuratúre Slovenskej republiky. Od 1. novembra 2015 boli tieto linky zriadené už len na krajských prokuratúrach a do súčasnej doby fungujú. Z hľadiska poskytnutia nejakých štatistických údajov by som uviedol, že pokiaľ linka bola zriadená telefonická na Generálnej prokuratúre, teda od 16. marca 2015 do konca októbra 2015, na Generálnej prokuratúre sme prijali 1 920 telefonátov, z toho 1 001 bolo bez akéhokoľvek odkazu, teda po tom, ako bol volajúci poučený, na aký účel slúži táto linka, aby poskytol konkrétne informácie, volajúci zložil. Iba 919 zvukových záznamov sa podarilo riadnym spôsobom vypočuť, zaznamenať a z nich 184 oznámení sme považovali za trestné oznámenia o páchaní domáceho násilia. Čiže z celkového počtu 1 920 telefonátov to bolo 20 % údajov, ktoré sa dali využiť na účely trestného konania. Z hľadiska počtu telefonátov, po tom, ako bola linka zriadená na krajských prokuratúrach, teda od 1. novembra 2015 do 1. 10. 2017, bolo poskytnutých alebo prijatých 1 049 telefonátov, z ktorých len 42, to znamená 4 %, bolo takých, ktoré sa dalo použiť na účely trestného konania ako podozrenie z trestných činov domáceho násilia. Z týchto 42 trestných oznámení bolo 11 takých, že bolo podkladom na začatie trestného stíhania a v 31 prípadoch tie skutočnosti uvedené v oznámení telefonickom sa nepotvrdili a trestné konanie bolo skončené pred začatím trestného stíhania. Linka pre týrané osoby funguje aj vo forme elektronickej komunikácie emailovej na emailovú adresu, ktorá je uvedená na webovej stránke Generálnej prokuratúry, táto emailová komunikácia je spracovávaná len na úrovni Generálnej prokuratúry. Za uvedené obdobie, čiže od 16. marca 2015 do konca roka 2017, bolo doručenej na Generálnu prokuratúru 770 emailovej korešpondencie, z toho bolo 298 spamov a len 472 bolo reálne, reálnych mailov, ktoré sa týkali podozrení z rôznej trestnej činnosti. Vzhľadom na to, že táto linka – či už vo forme telefonátov, alebo mailovej komunikácie – bola využívaná nielen na oznamovanie trestnej činnosti týkajúcej sa domáceho násilia, ale aj inej trestnej činnosti, tieto podozrenia z inej trestnej činnosti sme nezahadzovali do koša, ale sa ako prameň informácie využívali najmä na operatívne alebo spravodajské rozpracovanie. Čo sa týka trestnej činnosti páchanej na deťoch, deti sú najčastejšie obeťami trestných činov týrania blízkej a zverenej osoby, zanedbania povinnej výživy a sexuálnych deliktov. Až 299 trestných konaní bolo vedených proti páchateľom pre sexuálny delikt alebo trestný čin, kde obeťami boli osoby mladšie ako 15 rokov. Deti ako obete trestných činov, sú to najmä deti, najbližší príbuzní páchateľov, resp. súrodenci, najčastejšie sú trestné činy páchané na dievčatách, to sú tie sexuálne motivované trestné činy, vo vzťahu k chlapcom ako deťom sú páchané najmä násilné trestné činy. V súčasnej dobe do popredia sa dostáva páchanie tejto trestnej činnosti formou elektronických prostriedkov, najmä sociálnych sietí, aplikácií, resp. iných elektronických komunikačných nástrojov. V tejto súvislosti ja vám dávam do pozornosti dve alebo dva pojmy elektrotechnické, ktoré majú súvis s právom a najmä trestným právom, je to tzv. sexting, to znamená, stretávame sa s prijímaním alebo výmenou sexuálne explicitných správ cez mobilné telefóny, ktorých súčasťou sú obrazové záznamy intímnych častí tiel alebo sexuálnych aktivít detí, a potom je to grooming, to je v podstate v prípade, kde dospelá osoba navádza deti na sexuálne aktivity alebo komunikáciu so sexuálnym podtónom. Je to aktuálny trend v páchaní tejto trestnej činnosti. Na Generálnej prokuratúre bola vytvorená minulý rok v auguste vnútroštátna sieť prokurátorov na boj proti počítačovej kriminalite, ktorá mala prvé zasadnutie v novembri minulého roka, kde hlavnou úlohou tejto siete je monitoring trestnej činnosti, samozrejme, výmena informácií a spolupráca s veľkými providermi, ktorí na území Slovenskej republiky poskytujú služby elektronického charakteru, ale nemajú na území Slovenskej republiky sídlo. Čo sa týka trestnej činnosti legalizácie príjmu z trestnej činnosti a podielnictva, tento druh kriminality je opakovane predmetom správy práve z dôvodu, že trestná činnosť má dosah aj majetkový, resp. z hľadiska ziskovosti majetkovej, ekonomickej trestnej činnosti sa podieľa na zvyšovaní majetku páchateľov trestných činov a úlohou orgánov činných v trestnom konaní nie je len zistiť tento majetok, ale aj zaistiť a odčerpávať príjmy z trestnej činnosti. V roku 2017 bolo za trestný čin podielnictva trestne stíhaných 86 osôb, za trestný čin legalizácie príjmu z trestnej činnosti 40 osôb. Obžalovaných bolo za podielnictvo 63 osôb, za legalizáciu 15 a odsúdených za podielnictvo 54 osôb a za legalizáciu 17. Pri tomto druhu trestnej činnosti rozlišujeme inštitúty tzv. samoprania, kedy páchateľ samotnej trestnej činnosti, tzv. predikatívnej, sa sám podieľa na zakrytí majetku alebo finančných prostriedkov pochádzajúcich z tejto trestnej činnosti, teda vlastne sám sa v nadväznosti na spáchanie predikatívneho trestného činu podieľa aj na zakrytí jeho pôvodu alebo jeho rozmnožení, proliferácie. Potom máme inštitút autonómneho prania špinavých peňazí, kedy osoby, ktoré perú špinavé peniaze ako výnosy z trestného činu, nie sú totožné s osobami, ktoré sa podieľali na páchaní tej základnej predikatívnej trestnej činnosti, to je v podstate najrozšírenejší spôsob páchania týchto trestných činov. A potom je to pranie tretími osobami, a to je účasť osôb s právnickým vzdelaním na úrovni notárov, exekútorov, advokátov, ktorí poskytujú právne služby, ktoré, ktorí s výkonom svojho povolania poskytujú niekedy vedome, niekedy nevedome legalizáciu týchto finančných prostriedkov, či už vo forme kúpy nehnuteľností, alebo iných hnuteľných vecí. Len pre vašu informáciu, v roku 2017 sme vypracovali zhodnotenie zaisťovania finančných prostriedkov podľa Trestného poriadku za roky 2015 a ´16. V prípravnom konaní prokurátori v tomto období vydali až 160 príkazov na zaistenie finančných prostriedkov a celkovo bolo zaistených najmenej 20 943 302 eur, z toho podstatná časť, viac ako 17 mil. v roku 2016. Prokurátor v prípravnom konaní na zaistenie takýchto finančných prostriedkov nepotrebuje ingerenciu ani zo strany súdu, ani zo strany polície, to znamená, že boli splnené podmienky, kedy prokurátori iniciatívne tieto finančné prostriedky zaistili a zaistili ich v súvislosti najmä s majetkovou trestnou činnosťou a s trestným činom prevádzačstva. Pred začatím trestného stíhania prokurátori vydali dva príkazy, ktoré súd musel potvrdiť a potvrdil ho v obidvoch prípadoch, raz Okresný súd v Galante a raz Okresný súd Bratislava I, a pred začatím trestného stíhania sme zaistili 672 628 eur. Samozrejme, iste viete, že od 1. 1. 2016 sa zmenil Trestný poriadok a vytvorili sa nové inštitúty v súvislosti so zaistenými finančnými prostriedkami, a to vrátenie zaistených finančných prostriedkov v prípade, že si na ich vrátenie uplatňuje nárok iná osoba teda než páchateľ, najčastejšie vlastník, v takomto prípade sme podali 28 návrhov na vrátenie finančných prostriedkov, teda 29, 28 bolo akceptovaných a v ôsmich prípadoch sa finančné prostriedky uložili do súdnej úschovy. Ďalej to je; ďalej sú to trestné činy daňové, veľmi stručne. V súvislosti s daňovými trestnými činmi od roku 2013, august, pracujeme v systéme Daňovej kobry, ktorého sme súčasťou. Tento projekt Daňovej kobry v súčasnej dobe existuje, jeho výsledky sú viac ako markantné, len v súvislosti s daňovou trestnou činnosťou sa v roku 2017 podarilo zaistiť viac ako 196-tisíc eur a výsledkom tejto činnosti Daňovej kobry je aj vysoká efektivita daňových kontrol, a to na úrovni takmer 88 %, a takisto z hľadiska makroekonomického výška efektívnej daňovej sadzby DPH, ktorá bola v štvrtom štvrťroku roku 2017 na úrovni 15,86 percenta. Čo sa týka finančného vyšetrovania zaisťovania finančných prostriedkov, to som hovoril, ale prečo sa tejto oblasti venujeme a to od 1. 1. 2016? Práve z dôvodu, že príjmy z trestnej činnosti najmä majetkového charakteru sú veľmi vysoké. Páchatelia často koristia z trestnej činnosti alebo ju páchajú práve so zámerom zvyšovania svojho majetkového portfólia a úlohou orgánov činných v trestnom konaní, ako som už povedal, je zistiť tento majetok, zaistiť a, samozrejme, ho skonfiškovať. Sme si vedomí, že v tejto oblasti máme rezervy, pretože neexistuje okrem základnej právnej úpravy – to jest § 119 ods. 1 písm. f) Trestného poriadku – konkrétna právna úprava, akým spôsobom sa má vykonávať tzv. finančné vyšetrovanie, len teraz v legislatívnom procese je zákon, ktorým sa má ustanoviť tzv. ARO a AMO inštitúty, to znamená Asset Management Office, to znamená úrad, ktorý bude spravovať zaistený majetok v trestnom konaní a takisto aj inštitúcia, ktorá bude vracať tento majetok za predpokladu, že sú splnené podmienky na vrátenie tohto majetku príslušným osobám. V rámci finančného vyšetrovania sme v minulom roku vykonali alebo sme vykonali finančné vyšetrovanie v 192 trestných veciach, prevažne v majetkovej trestnej činnosti. V rámci finančného vyšetrovania sme zaistili viac ako 3 mil. eur a viac ako 8,5-tisíca amerických dolárov, takisto sme zaistili na účely trestu prepadnutia majetku jedno motorové vozidlo, dva byty v celkovej sume viac ako 180-tisíc eur. Finančné vyšetrovanie sa robí na úrovni okresných, krajských aj Generálnej prokuratúry, najmä na úrovni Úradu špeciálnej prokuratúry, postupujeme tak v intenciách opatrenia generálneho prokurátora č. 39/2015 z decembra roku 2015. Čo sa týka počítačovej kriminality, niektoré údaje som už naznačil, z tohto pohľadu ako opätovne zdôrazňujem potrebu byť veľmi flexibilný, byť na vlne, tak ako som povedal, celoeurópskej, pretože to je nadnárodná, nadnárodný druh trestnej činnosti, pácha sa rôznym spôsobom, či už vo forme majetkovej trestnej činnosti, fishingy, ale aj páchanie násilnej trestnej činnosti a, samozrejme, nesmieme zabúdať najmä na sexuálnu trestnú činnosť. Z hľadiska aktuálnej výzvy, z hľadiska európskeho priestoru v boji proti počítačovej kriminalite je vytvorenie alebo príprava smernice Európskeho parlamentu a komisie v súvislosti s odovzdávaním elektronických dôkazov medzi jednotlivými členskými štátmi Európskej únie. Táto smernica by mala byť vo finálnej fáze, možnože bulharské predsedníctvo stihne už trialóg. Čo sa týka trestných činov životného prostredia, túto trestnú činnosť vyhodnocujeme v ostatných dvoch alebo troch rokoch práve z dôvodu absencie tzv. prírodnej polície ako zložky polície alebo Policajného zboru Slovenskej republiky. My absenciu prírodnej polície veľmi pociťujeme vzhľadom na to, že trestná činnosť týkajúca sa životného prostredia je veľmi latentná, tie čísla, o ktorých vám budem hovoriť, napríklad 245 osôb trestne stíhaných v súvislosti s trestnou činnosťou na úseku životného prostredia a najviac v súvislosti s pytliactvom alebo porušovania ochrany rastlín a živočíchov, to sú vlastne čísla veľmi nízke. A práve z dôvodu, že táto trestná činnosť je vysoko latentná, chýbajú ľudia na jej odhaľovanie. Samozrejme, účinné prostriedky v Trestnom poriadku sú upravené tak, aby sme mohli efektívne bojovať, ale pokiaľ nedôjde k adekvátnemu odhaleniu tohto trestného činu alebo týchto trestných činov, nie je efektívne ani objasňovanie a dokazovanie. Budem hovoriť, máme k dispozícii zhodnotenie, zhodnotenie na Generálnej prokuratúre, ktoré sa týkalo činnosti orgánov v boji proti trestnej činnosti na úseku životného prostredia a najmä na úseku odpadov, sme v podstate zistili pri tomto zhodnotení, kde sme preskúmali 696 spisov, kde sme zistili veľké nedostatky – najmä v postupe orgánov činných v trestnom konaní – kvalitatívneho charakteru a to v súvislosti s neúplnosťou skutkových viet. Iste viete, že táto trestná činnosť má blanketný charakter právnej normy, ktoré upravujú, čiže je to § 302 neoprávnené nakladanie s odpadmi, kde odkazuje na všeobecné záväzné právne predpisy ako súčasť objektívnej stránky. Tieto zákony sú často, nie sú identifikované v skutkových vetách rozhodnutí najmä policajtov a tak isto sa zamieňajú pojmy rozsah činu a škoda spôsobená týmto trestným činom. V tomto prípade je to rozsah činu, a preto až 77,8 % rozhodnutí policajtov sme skonštatovali ako nepreskúmateľných na úseku boja proti trestnej činnosti v oblasti životného prostredia. Tak isto tento boj bude efektívnejší, ak sa do tohto boja zapoja nielen orgány činné v trestnom konaní, ale aj orgány samosprávy, najmä obce, ktoré podľa tohto zhodnotenia nemajú program o odpadovom hospodárstve. Len 60 % obcí má zriadený zberný dvor. Samozrejme, na problém neoprávneného nakladania s odpadmi nereaguje ani obecná polícia, ktorá; alebo mestská polícia, ktorá v tomto, v tejto oblasti má minimálne zákonné možnosti. Ďalej to je, ďalej sú to štatistické údaje, ktoré sa týkajú samotnej činnosti prokuratúry, či už v prípravnom konaní, alebo v súdnom konaní. Takže z hľadiska aktivity prokurátorov v prípravnom konaní napadlo, ako už som povedal, 69 773 nových trestných vecí za rok 2017. Vybavených bolo viac ako 77-tisíc, len super skráteným konaním bolo vybavených viac ako 6 300 trestných vecí. Ukončené trestné stíhanie proti konkrétnym osobám bolo vo vzťahu k 37 707 osôb, najčastejšie podaním obžaloby, obžalovali sme minulý rok 28 365 osôb, to jest až 75,2 % zo všetkých osôb, proti ktorým bolo skončené trestné stíhanie. Odsúdených bolo 26 991 osôb, to znamená, úspešnosť podaných obžalôb bola viac ako 95 percent. Z ostatných údajov z hľadiska spôsobu skončenia vecí v prípravnom konaní bola dohoda o vine a treste uzatvorená s viac ako 3 300 obvinenými, zmier bol využitý vo vzťahu k 464 obvineným, postúpených trestných vecí bolo 3 671, zastavených viac ako 13-tisíc a prerušených viac ako 23-tisíc vecí. Z hľadiska aktivity prokurátorov bolo v minulom roku vydaných viac ako 20-tisíc pokynov a previerok bolo vykonaných viac ako 87-tisíc. Z hľadiska rýchlosti prípravného konania vám chcem povedať, že v porovnaní s rokom 2016 v roku 2017 sa znížil počet trestných vecí starších ako jeden rok o 127, starších ako dva roky o 105 vecí a starších ako tri o 111 vecí. Od roku 2013, ako sme sa začali zaoberať rýchlosťou prípravného konania, sa počet trestných vecí starších ako jeden, dva alebo tri roky každoročne znižuje. Kontrolujeme rýchlosť konania podriadených prokurátorov periodicky každých šesť mesiacov a to k 20. marcu, resp. k 20. septembru. K 20. marcu pokles vecí starších ako jeden rok bol väčší ako 5 %, takmer 6 %, trestných vecí starších ako dva roky viac ako 4,8 % a trestných vecí starších ako tri roky viac ako 7,25 percenta. Čo sa týka rýchlosti súdneho konania, túto môžme ovplyvniť len ako strana v trestnom konaní, snažíme sa podávať a využívať inštitúty, ktoré nám umožňuje Trestný poriadok, a to sťažnosť pre nečinnosť súdu, ktorú sme v roku 2017 využili v 142 trestných veciach. Z hľadiska pôsobnosti generálneho prokurátora v konaní o mimoriadnych opravných prostriedkoch generálny prokurátor vybavil 466 trestných vecí na základe 392 návrhov obvinených, to znamená, preskúmal právoplatné rozhodnutia orgánov prípravného konania, z ktorých zrušil 86 rozhodnutí, a to z tohto čísla 73 rozhodnutí prokurátorov, 9 rozhodnutí policajtov a v štyroch prípadoch aj rozhodnutie prokurátora, aj rozhodnutie policajta. V 695 veciach podal podnet na podanie dovolania ministrovi spravodlivosti a 14 dovolaní v neprospech obvinených, ktorým sedem Najvyšší súd vyhovel, jedno odmietol a v ostatných dovolaniach koná. Z desať podnetov, ktoré boli podané ministrovi spravodlivosti, bolo osem akceptovaných a bolo podaných dovolanie ministrom spravodlivosti. Čo sa týka kriminality cudzincov na území Slovenskej republiky, došlo k nárastu počtu stíhaných osôb o 31. Teda celkový stav je 1 308 cudzincov stíhaných na území Slovenskej republiky. Čo sa týka počtu, obžalovaných bolo 937, čiže nárast o 78 osôb, a právoplatne odsúdených 837, čo je nárast o 29 osôb. Najčastejšími páchateľmi trestnej činnosti na území Slovenskej republiky z cudzincov boli občania Českej republiky, Ukrajiny, Maďarska, Srbskej republiky, Poľskej republiky, Rumunska a tak ďalej. Z hľadiska využívania inštitútov medzinárodnej justičnej spolupráce bolo 59 trestných stíhaní do cudziny odovzdaných, to je mierny nárast v porovnaní s predchádzajúcim rokom, a bolo odovzdaných 359 trestných oznámení. Prevzatých trestných oznámení bolo 531 a prevzatých trestných stíhaní 78. Od 15. októbra minulého roka je v účinnosti zákon 236/2017 o Európskom vyšetrovacom príkaze, je to nový inštitút medzinárodnej justičnej spolupráce, ktorý za také krátke obdobie, čo je od 15. októbra do 31. decembra 2017, bol využitý v 241 trestných veciach, teda bolo vydaných 241 európskych vyšetrovacích príkazov zo strany prokurátorov Slovenskej republiky a pasívne, na základe európskych vyšetrovacích príkazov doručených z cudziny, bolo činných, boli činní prokurátori krajských prokuratúr v 90 trestných veciach. Z hľadiska právnej pomoci 4 057 žiadostí boli doručených na územie Slovenskej republiky, na základe týchto žiadostí bolo vykonaných 3 622 úkonov právnej pomoci. Prokurátori podali do cudziny 4 878 žiadostí a bolo uskutočnených takmer identicky až väčší počet úkonov v cudzine rôzneho charakteru. Čo sa týka extradičných konaní, to znamená konanie na základe medzinárodných zatýkacích rozkazov, európskeho zatýkacieho rozkazu, prokurátori podali 13 návrhov na vydanie medzinárodných zatýkacích rozkazov, z ktorých 11 bolo súdom akceptovaných a z hľadiska pasívnej extradície sme realizovali jednu trestnú vec. Z hľadiska vydania európskych zatýkacích rozkazov sme podali na súd 48 návrhov, z ktorých dva neboli akceptované. Z cudziny bolo doručených 169 európskych zatýkacích rozkazov a akceptovaných alebo rozhodnuté bolo o vykonaní 110 európskych zatýkacích rozkazov. Ďalej by som vás oboznámil o činnosti, ktorá sa týka v bode III, to znamená netrestná pôsobnosť prokuratúry. V tejto oblasti sa činnosť prokuratúry zameriava na dozor nad dodržiavaním zákonností orgánmi verejnej správy a takisto; vrátane správneho súdnictva; a tak isto pôsobnosť prokurátora v civilnom procese. Z hľadiska dodržiavania zákonnosti vo vzťahu k orgánom verejnej správy, tu prokurátori postupujú ex offo alebo na základe podnetov, ktoré sú upravené v zákone o prokuratúre. Prostriedky nápravy sú protest, upozornenie ako návrhové oprávnenie, resp.; a zamerané na ochranu tzv. objektívneho, nie subjektívneho práva. V rámci správneho súdnictva má prokurátor právo podať správnu žalobu podľa civilného správneho poriadku. Túto pôsobnosť vykonávajú prokurátori špecialisti, ktorí sú na Generálnej prokuratúre 19, na okresných prokuratúrach, na každej je jeden špecialista, na niektorých sú dvaja, napríklad Okresná prokuratúra Bratislava I, Okresná prokuratúra Nitra, Trenčín a potom, samozrejme, špecialisti na krajských prokuratúrach na netrestných oddeleniach. Čo sa týka pôsobnosti v civilnom procese, tu sme podali tri žaloby v súvislosti s uplatnením nároku štátu na vydanie bezdôvodného obohatenia a to v súvislosti s trestným činom neoprávneného podnikania a žaloba smeruje na vydanie sumy 17 290 eur. Takisto bolo podaných, bolo v deviatich prípadoch vstúpené do civilného konania a to za predpokladu, že účastníkom je štát, právnická osoba zriadená štátom, štátny podnik, VÚC, obec, ak ide o spor o zodpovednosť za škodu spôsobenú verejnej moci, resp. bolo podaných 12 dovolaní na základe 386 podnetov. V civilnom mimosporovom konaní prokurátori vstúpili do 2 164 civilných konaní a podali návrh na začatie v 25 prípadoch, najmä podľa § 105 Trestného zákona, o ktorom som hovoril. Z hľadiska tej dozorovej pôsobnosti vo vzťahu k orgánom verejnej správy prokurátori podali v minulom roku 1 372 protestov, 1 907 upozornení, 46 správnych žalôb, ďalej preskúmavali civilné veci na základe 6 240 podnetov a vykonali 1 489 previerok. Z hľadiska činnosti odboru legislatívy a ústavného práva na Generálnej prokuratúre bolo pripomienkovaných 488 materiálov rôzneho legislatívneho charakteru, a to 279 návrhov zákonov medzinárodných dohovorov, dohôd, zmlúv a aktov Európskej únie, 209 návrhov ostatných všeobecne záväzných právnych predpisov a 250 materiálov nelegislatívneho charakteru. Vydaných bolo 14 služobných predpisov, zúčastňovali sme sa v rámci tejto oblasti na zasadnutiach medzirezortných pracovných skupín a komisií, dávali sme návrhy na začatie konaní o súlade všeobecne záväzných právnych predpisov s ústavou, v tomto prípade podľa čl 125 ústavy bolo doručených 27 podnetov, z toho 24 bolo vybavených a jeden, v jednom prípade bol podaný návrh na začatie tohto konania. Takisto sme sa vyjadrovali k ústavným sťažnostiam podľa čl. 127 ústavy a takisto aj k sťažnostiam, ktoré boli predložené na Európsky súd pre ľudské práva. V piatej časti správa pojednáva o zodpovednosti štátu v konaní o náhrade škody spôsobenej pri výkone verejnej moci. V tomto prípade existuje na Generálnej prokuratúre na netrestnom odbore oddelenie právneho zastupovania prokuratúry v týchto záležitostiach. V súčasnej; v roku 2017 bolo predložených na prokuratúru 180 žiadostí o predbežné prerokovanie nároku na náhradu škody, ktoré v konečnom dôsledku v prípade neakceptácie zastupujú prokuratúru v súdnych konaniach, civilných sporových konaniach prokurátori okresných prokuratúr. V roku 2017 bolo podaných deväť návrhov na začatie disciplinárneho konania, 16 disciplinárnych konaní bolo právoplatne skončených. Bolo uložených; päť bolo uložených disciplinárnych opatrení, jedno disciplinárne opatrenie vo forme písomného pokarhania, v piatich prípadoch zníženie platu, v štyroch prípadoch bolo disciplinárne konanie vedené pre závažné disciplinárne previnenie. Samozrejme, nie všetky sú ešte v súčasnej dobe skončené. Vo vzťahu k zahraničiu prokurátori sa zúčastnili na 145 zahraničných služobných cestách, z toho 47 prokurátorov z úrovne okresných a krajských prokuratúr. Generálna prokuratúra sa zúčastnila – ako každý rok – na zasadnutí generálnych prokurátorov krajín V4. Participovali sme na vytvorení niekoľkých spoločných vyšetrovacích tímov. V tejto súvislosti sme vypracovali zhodnotenie, kde sme sa zaoberali spôsobom komunikácie prokurátorov s naším zástupcom, národným členom Slovenskej republiky v Eurojuste, a to najmä pri kreovaní spoločných vyšetrovacích tímov. V období roku 2015 až 2016 sa uskutočnil alebo realizoval sa spoločný vyšetrovací tím v siedmich prípadoch, a to s Poľskou republikou pre organizovaný trestný čin daňového charakteru, s Českou republikou takisto v súvislosti s daňovou trestnou činnosťou, drogovou trestnou činnosťou a legalizáciou príjmov z trestnej činnosti a takisto daňovou, s Maďarskom v prípade trestných činov prevádzačstva a daňovej organizovanej trestnej činnosti a so Škótskom a Spojeným kráľovstvom Veľkej Británie a Severného Írska v súvislosti s organizovaným obchodovaním s ľuďmi. Už len veľmi stručne. V súvislosti s prevenciou kriminality prokurátori aktívne sa podieľajú na edukačnom procese na základných a stredných školách prednáškovou činnosťou a besedami. Sme členmi Rady vlády pre prevenciu kriminality a medzirezortného expertného koordinačného orgánu. Na úseku registra trestov: Register trestov za minulý rok spracoval viac ako 952-tisíc dokumentov. Najviac údajov a informácií sa vymenilo s Českou republikou. S tromi subjektmi má register trestov ako organizačná zložka Generálnej prokuratúry podpísané zmluvy o online výmene informácií a údajov, t. j. register trestov a Národná agentúra pre sieťové a elektronické služby, register trestov a vyšší územný celok Trenčín a register trestov a Úrad podpredsedu vlády Slovenskej republiky pre investície a informatizáciu. V roku 2017 zasadala komisia pre vydávanie záväzných stanovísk a prijali sme jedno záväzné stanovisko týkajúce sa trestného stíhania sudcov v prípade zániku ich funkcie. Čo sa týka opatrení: Z poznatkov Generálnej prokuratúry boli vypracované opatrenia, ktoré by som rozdelil do opatrení personálnych, a to zastabilizovanie stavu počtu prokurátorov a štátnych zamestnancov v celom rezorte, aktívne sa podieľať na, by som povedal, vysoko kvalitnej vzdelávacej, vysoko kvalitnom vzdelávacom procese najmä vo vzťahu k právnym čakateľom prokuratúry, ktorí v porovnaní s ostatnými či už vyššími súdnymi úradníkmi, alebo inými súdnymi zamestnancami sú z hľadiska kvality v Justičnej akadémii počas justičných skúšok hodnotení vysoko pozitívne, vysoko kvalitne. Opatrenia na úseku riadiacich, to znamená pokračovať v previerkovej činnosti vo vzťahu k podriadeným prokurátorom so zameraním na rýchlosť a zákonnosť procesu, prípravného konania a takisto aj výkonu právomocí v súdnom konaní. V legislatívnej oblasti, tak ako som už hovoril v súvislosti so zaisťovaním príjmov a výnosov z trestnej činnosti, podieľať sa na uvádzaní do procesu novej právnej úpravy, ktorou sa zriaďujú AMO a ARO inštitúty. Takisto sme sa podieľali a budeme participovať na uvádzaní do života zákona, nového zákona o preukazovaní pôvodu majetku, keďže podľa nášho názoru ten pôvodný, to znamená zákon č. 101/2010, je v praxi ťažko vykonateľný a neplní svoj účel. Z hľadiska; alebo opatrenia na úrovni medzinárodných: Podieľať sa na kreovaní Úradu európskeho prokurátora, posilniť činnosť a pôsobnosť Eurojustu najmä v kontexte spolupráce s Úradom európskeho prokurátora a OLAF-om. Podieľať sa na práci Európskej justičnej siete pre boj proti počítačovej kriminalite a takisto úspešne zavŕšiť proces národného hodnotenia rizika v oblasti prania špinavých peňazí, financovania terorizmu a proliferácie. Z hľadiska materiálno-technických opatrení by som vyzdvihol potrebu, zdôraznil potrebu samostatnej budovy pre Generálnu prokuratúru Slovenskej republiky a budov pre okresné a krajské prokuratúry, ktoré nesídlia v samostatných budovách, ale sídlia či už so súdmi, alebo inými orgánmi verejnej moci. Na úseku trestného by som vyzdvihol opatrenie na úseku aktualizácie Akčného plánu boja proti daňovým podvodom na rok 2017 – 2018, uplatňovanie memoranda, ktoré bolo podpísané v marci 2018 medzi Úradom pre verejné obstarávanie, Generálnou prokuratúrou a Protimonopolným úradom, plniť úlohy z koncepcie boja proti extrémizmu a predchádzaniu všetkých foriem diskriminácie, rasizmu, xenofóbie, antisemitizmu, vytvorenie prírodnej polície, podieľať sa na vytvorení progresívnej legislatívnej úpravy drogovej kriminality, boj proti domácemu násiliu a poukazovať a podieľať sa na odstraňovaní aplikačných problémov zákona o obetiach trestných činov a takisto pokračovať v preventívnych oblastiach, či už v rámci Rady vlády pre prevenciu kriminality, alebo v rámci preventívno-probačných programov. Za veľmi významné považujem opatrenie, aby sa vytvorila odvetvová a centrálna kontrolná činnosť orgánov verejnej moci pri hospodárnom, účelnom a efektívnom nakladaní s finančnými prostriedkami verejného charakteru. V tomto prípade prokuratúra nie je všeliek. Prokuratúra síce je orgán ochrany práva, ale nie je možné, aby sme nahrádzali najmä kontrolnú činnosť iných orgánov verejnej moci. My máme najmä úlohu na úseku trestnom, najmä tú represívno-preventívnu úlohu. To znamená, je potrebné, aby orgány verejnej moci prijali účinné opatrenia, mechanizmy na vnútornú kontrolu nakladania s majetkom štátu, poznatky odovzdávali tým orgánom, ktoré tieto poznatky majú vyhodnocovať, či už je to Najvyšší kontrolný úrad, alebo Úrad pre verejné obstarávanie a v konečnom dôsledky orgány represie, to znamená orgány činné v trestnom konaní. Vážené dámy, vážení páni, ďakujem vám za pozornosť.